1Ri laleng séuwaé aggasarenna sikalompo garembolang tau Arab, sininna ana’ worowanéna Yéhoram, sangadinna Ahazia iya maloloé dé’ nariyuno. Rimakkuwannanaro pabbanuwana Yérusalém makkai Ahazia mancaji arung sulléi ambo’na.
2Mancaji arungngi Ahazia ri umuru 22 taung, namapparéntai ri Yérusalém sitaung ittana. Tuwo towi Ahazia pada-pada kaluwargana Arung Ahab, nasaba Atalya indo’na pangajariwi untu’ pogau’i majaé. Atalya iyanaritu ana’ makkunrainna Arung Ahab, eppona Omri arunna Israélié.
3(22:2)
4Madosai Ahazia lao ri PUWANGNGE pada-pada kaluwargana Ahab, nasaba mennang ritu iya mancajiyé pappangajana maténana ambo’na. Pappangaja-pappangajaénnaro cilakaiwi.
5Nasaba pangajana mennang, masséddiwi sibawa Yoram arunna Israél untu’ mammusu méwai Hazaél arung Siria. Mammusui mennang ri Ramot, daéra Giléad. Maloi Yoram ri laleng ammusurengngéro,
6nainappa lisu ri kota Yizreel untu’ riyurai, nanalao Ahazia célléngiwi kuwaro.
7Allataala pura pattentui makkedaé narapii matu ajjalenna Ahazia wettunna célléngiwi Yoram. Ri laleng accélléngengngéro Ahazia sibawa Yoram riyéwai riséddié worowané riyaseng Yéhu ana’ Nimsi, iya puraé napilé PUWANGNGE untu’ pabbinasai kaluwargana Arung Ahab.
8Wettunna napajoppa Yéhu pahukkungenna PUWANGNGE ri kaluwargaéro, siruntu’i sibawa sirombongang tomarajana Yéhuda sibawa sining anauréna Ahazia iya maccowéé ri laleng accélléngengngéro. Nanaunoni Yéhu iya manenna mennang.
9Nainappa nasuro tauwé sappai Ahazia iya massubbué wettuéro ri Samaria. Rilolongennana Ahazia, ritiwini ri Yéhu nariyuno. Namuni makkuwaro rikuburu towi ri mennang nasaba napakalebbii Arung Yosafat, nénéna iya massompaé ri PUWANGNGE sibawa sissukku ati. Polé ri kaluwargana Ahazia dé’gaga mulléi malai apparéntangngé.
10Wettunna naisseng Atalya makkedaé maténi Arung Ahazia ana’na, napparéntanni kuwammengngi sininna kaluwargana arungngé ri Yéhuda nariyuno.
11Ahazia mappunnai séddi silessureng makkunrai riyaseng Yoséba iya kawingngé sibawa séddi imang riyaseng Yoyada. Nammekko-mekko Yoséba malai séddi ana’ worowanéna Ahazia iya riyasengngé Yoas polé ri yelle’na ana’-ana’ arungngé iya maéloé nauno Atalya. Iyaro ana’é silaong sibawa pattarana’na nasubbui ri laleng séddié bili’ ri Bolana PUWANGNGE. Makkuwaniro Yoséba passalama’i iyaro ana’é angkanna dé’ nariyuno ri Atalya.
12Enneng taung ittana risubbu Yoas ri Bolana PUWANGNGE na ri lalennaro mapparéntai Atalya selaku arung.
bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn